# ***Csanytelek Község Önkormányzata Jegyzőjétől***





*6647 Csanytelek, Volentér János tér 2. sz.*

## *🖀: 63/578-512, 06/20/3142365 Email: jegyzo@csanytelek.hu*

CS/1601-1/2023.

**E l ő t e r j e s z t é s**

**Csanytelek Község Önkormányzata Képviselő-testülete 2023. októberi ülésére**

**Tárgy:** *a szociális célú tüzelőanyag juttatásra való jogosultságról szóló önkormányzati rendelet alkotásának kezdeményezése*

**Tisztelt Képviselő-testület!**

A tárgyi önkormányzati rendelet alkotását, új alapokra helyezését a Belügyminiszter által az önkormányzatok szociális célú tüzelőanyag vásárlásához kapcsolódó támogatás iránti igénylésére kiírt pályázatban foglaltak indokolják. A tüzelőanyag támogatás a Magyarország 2023. évi központi költségvetéséről szóló 2022. évi XXV. tv. 3. melléklete   
2.2.1. pontja szerinti keretösszegből *önkormányzatunk 236 erdei köbméter láagylombos tűzifa támogatásban részesült, 3.896.360.- Ft vissza nem térítendő támogatás formájában.* A támogatás összege már az önkormányzat számláján rendelkezésre áll.

Emlékeztetem Önöket arra, hogy a Képviselő-testület 25/2023. (III. 31.) Ökt határozatával nyújtott be pályázatot, benne 465 erdei m3 lágy lombos tűzifa igényléssel. Ebben a határozatban kötelezettséget vállalt a testület arra, hogy az elnyert központi *támogatáshoz 1.181.100.- Ft önerőt biztosít* az önkormányzat 2023. évi költségvetése terhére. Ez az önerő szolgál a támogatott szociális rászorulók számára térítésmentesem kijuttatott tűzifa darabolási és szállítása költségeinek fedezetéül.

A Belügyminisztérium és az önkormányzat képviselői által a központi támogatás felhasználására megkötött támogatói okirat értelmében:

* a központi támogatás kizárólag erdőgazdálkodók által biztosított tűzifa vásárlására fordítható, melyet szociális rászorultság alapján a település lakossága körében természetbeni ellátásként lehet felhasználni,
* a támogatásból vásárolt tűzifát 2024. február 15. napjáig kell kiosztani a szociálisan rászorulók számára,
* a támogatás összege átlagosan 1 méter hosszú, 5-35 cm átmérőjű tűzifa vásárlására fordítható,
* a támogatás pénzügyi felhasználásának legkésőbb 2024. március 31. napjáig kell megtörténnie,
* az önkormányzat, mint támogatott 2024. április 15. napjáig köteles a Magyar Államkincstár területileg illetékes Igazgatóságával a támogatás jogszerű felhasználásáról elszámolni,
* a tűzifa átvételét átvételi elismervény 2 példányban való kiállításával (az önkormányzat és a jogosított számára egy - egy példányban) és a támogatott által sajátkezű aláírásával igazoltan kell a támogatás jogosultjához való kijuttatásáról gondoskodni a fenti határidőig, benne
* a hatályos vonatkozó önkormányzati rendeletre való hivatkozással, mely rendelet az Szt. szerinti aktív korúak ellátására, időskorúak járadékára, települési támogatásra (akár pénzbeli, akár természetbeni ellátásként nyújtott) különösen a lakhatáshoz kapcsolódó lakásfenntartási támogatásban részesülők, továbbá a halmozottan hátrányos helyzetű gyermeket nevelő család előnyben való részesítésével,
* háztartásonként legalább 3 m3 de legfeljebb 5 m3 tűzifa biztosítható,
* az önkormányzat a szociálisan rászorulók számára a természetbeni támogatást térítésmentesen nyújtja a döntési jogosítvánnyal rendelkező polgármester által kiadott határozatba foglaltak szerint annak, aki a vonatkozó önkormányzati rendeletbe foglalt feltételeknek maradéktalanul eleget tesz.

Az eddigi jól bevált gyakorlat a hatályos vonatkozó önkormányzati rendeletben foglaltakon alapul, melyet az új rendeletbe célszerű átvenni, úgy mint *előnyben kell részesíteni*  (az Szt.-ben írtakon túl):

* az egyszemélyes háztartásban élőt,
* rokkantsági ellátásban részesülőt,
* több generációs együtt-élő családok körét,
* a 70 éven felüli nyugellátásban, nyugdíjszerű ellátásban részesülőt,
* a településen közmunkaprogramban résztvevő foglalkoztatottak személyét.

A támogatással való elszámolás során megkönnyíti a helyzetet, ha nem m3-ben, hanem erdei m3-ben történik a támogatás igénylése, a tüzelőanyag kiszállításának számlázása, az átvételi elismervényen a tüzelőanyag mennyisége feltüntetése. Erre tekintettel kiegészül az eddigi rendelkezés a legalább 3 m3 (1.77 erdei m3), a legfeljebb 5 m3 (2.94 erdei m3) megjelenítésével.

Jelentős változtatást kell bevezetni a jogosultsági feltételeknél, hiszen szociális juttatás keretében nyújtott támogatásról szól a tüzelőanyag biztosítása, amely változás átvezetése az önkormányzat vonatkozó rendeletében már megtörtént az egy főre jutó havi jövedelem számításánál. A sok év során gyűjtött adatokra támaszkodva megállapítható, hogy a vonatkozó hatályos önkormányzati rendelet szerinti összegek már nem tarthatóak sem az egyszemélyes háztartásban élők esetén, sem a családosok körében. Mindkét kategóriában 150 %-os emelés szükséges ahhoz, mert a benyújtott igények kedvező elbírálás alá essenek, mert ennek hiányában a kérelmek tömeges elutasításával kell számolni.

Eddig

* egyszemélyes háztartásban 400 % (2023. évben: havi 114.000.- Ft),
* több személy által alkotott háztartás esetén 350 % (2023. évben: havi 99.700.- Ft)

az egy főre jutató havi jövedelem, ami

* egyszemélyes háztartásban 550 % (2023. évben: havi 156.750.- Ft),
* több személy által alkotott háztartás esetén 500 % (2023. évben: havi 142.500.- Ft)

lenne az egy főre jutató havi jövedelem összege, ami már nem a mindenkori öregségi nyugdíj legkisebb összegéhez igazodik, ami összegét tekintve khavi 28.500.- Ft, de elnevezésében már *szociális vetítési alap*ként fog szerepelni, ugyanannyi összeggel.

Szintén megért a változtatásra a *tüzelőanyag igénylésének, a kérelem benyújtásának időszaka jelölése,* az eddigi november 1. napjától adott év december 15. napjáig terjedő időszaka helyett *október 15. napjától december 20. napjáig terjedő időszakra,* ami kedvező a kérelmezők számára és nem jelent plusz munka-terhet az ügyintézőknek.

Az új önkormányzati rendelet bevezetőrésze is változni fog, mert törvényességi jogértelmezés miatt ki fog kerülni az Alaptörvényre való hivatkozás 32. cikk (1) bekezdése, helyébe a (2) bekezdése szerepeltetése azért indokolt, mert a tárgyi önkormányzati rendeletet eredeti jogalkotói jogkörében eljárva fogja kiadni a testület. Feladatköreként az Szt. 1. § (2) bekezdésére, valamint az Mötv. 11. § 8a. pontjára, továbbá a Jat. 5. § (8) bekezdésében foglaltakra való hivatkozás jelölése indokolt. Az önkormányzati rendelet-tervezet előzetes véleményezése is vitatott a törvényességi szempontból, de annak a hatályos SZMSZ szerinti végrehajtása miatt meg kell jelennie a bevezetőrészben.

Az új tárgyi önkormányzati rendelet hatályba léptetése 2023. november 1. napjától jogszerű, hiszen az érintettek körében nem igényel felkészülést, ill. nem hordoz semmilyen hátrányt a szociálisan rászorulók számára, előnyt viszont annál inkább, mert az érinttetek számára kellő idő áll rendelkezésre jogaik érvényesítésére..

Az önkormányzati rendeletet a jogalkotó testületet képviselő polgármester és a jegyző látja el kézjegyével, melyet a régi hatályos egységes szerkezetbe foglalt rendeletek esetében még a korábbi időszakban regnáló polgármester személyesít meg, ami vitára ad okot a támogatással való elszámoláskor, ezért is célszerű a személyi változás átvezetése is, ami az új rendelet esetén megoldódik.

**Tisztelt Képviselő-testület!**

Emlékeztetem Önöket arra, hogy a természetben nyújtott szociális célú tüzelőanyag támogatásra való jogosultság feltételeiről szóló 11/2014. (XI. 28.) önkormányzati alaprendeletet módosította a testületet a 13/2018. (X. 29.) önkormányzati rendeletével. A módosított önkormányzati rendelet hatályba lépése óta (2018. november 1.) eltelt időszak alatt összegyűjt tapasztalatok alapján célszerű új önkormányzati rendelet kiadása, melyet ezen előterjesztéshez csatolt előzetes hatásvizsgálat és indokolás támaszt alá, amely rávilágít a változtatás szükségszerűségére.

Az önkormányzat szervezeti és működési szabályzatáról szóló 14/2015. (XI. 27.) önkormányzati rendelete (a továbbiakban: SZMSZ) 19. § (1) bekezdés d) pontjában rögzített, a jegyző önkormányzati rendelet alkotása kezdeményezési jogára hivatkozással készítettem elő a tárgyi rendelet-tervezetet, melyet az Alaptörvény 32. cikk (2) bekezdése szerinti eredeti jogalkotói hatásköre, a szociális igazgatásról és a szociális ellátásokról szóló 1993. évi III. törvény (a továbbiakban: Szt.) 1. § (2) bekezdése, valamint a jogalkotásról szóló 2010. évi CXXX. törvény (a továbbiakban: Jat.) 5. § (8) bekezdése, mint jogalkotáshoz elengedhetetlen feltétel tesz lehetővé.

A fentiekre alapozva indítványozom a tárgyban megjelölt *önkormányzati rendelet-tervezet tárgyalását követően önkormányzati rendelet alkotását,* ezen előterjesztéshez csatolt, általam elkészített *előzetes hatásvizsgálat és*  *indokolás,* továbbá *Bizottsági* *vélemények figyelembevételét.*  A nemzetiségek jogairól szóló 2011. évi CLXXIX. törvény (Njtv.) 81. § (1) bekezdése akként rendelkezik, hogy a *nemzetiségi jogok érvényesítése, pl. a szociális ellátás* kérdéskörében a *nemzetiségi lakosságot e minőségében érintő önkormányzati rendeletét a nemzetiségi önkormányzat képviselő-testülete egyetértésével alkothatja meg,* ezért arra is nagy hangsúlyt kell fektetni, mivel azt köz-meghallgatás keretében tárgyalta a testület.

Az önkormányzati rendelet megalkotása mellett szóló érvként a *szociálisan rászorulók szociális biztonsága biztosításán túl, a település környezetvédelme, konkrétan a levegőminőség javítása lehetőségét* hozom fel, mert a település lakossága körében tudatosodni kell a *környezetvédelem fontosságának, az illegális hulladékégetés veszélyének, a tüzelőberendezések céltól eltérő használata következményének, az egészségkárosodás kockázata elkerülésének egyéni és közösségi érdekét,*  amely nagyban függ a rendelkezésre álló tüzelőanyagtól, vagy annak hiányától.

Az önkormányzati rendelet a településen belül szociálisan rászorulók számára történő tüzelőanyag biztosítása egyrészt *központi költségvetési támogatásból,* másrészt a pályázat kiírója általi kötelezés szerint, az állami költségvetési támogatás *kiegészítéseként* *önkormányzati saját erő vállalásából* valósulhat meg. *Az önkormányzat költségvetésében* a vélelmezett összeg rendelkezésre áll, így nem jelent anyagi kockázatot a *tűzifa adható mennyisége alsó – és felső határának erdei köbméterben való megadása,* mert a központi szociális kiegészítő támogatás terhére elszámolható a sajáterő forrás összege. A jogosultsági feltételként szabott *jövedelem határok jelentős emelését az 5 év alatt megváltozott társadalmi, szociális és jövedelmi viszonyok átalakulása indokolja.* Az alaprendelet szigorú feltételeinek új önkormányzati rendeletbe foglalt enyhítését támasztja alá a kérelmezők körének, helyzetének változása, pl. az egyszemélyes háztartásban élők és a családban élők egymáshoz viszonyított számának átrendeződése, több generációs együttélés, de külön háztartás vezetése, a vagyon Szt. szerinti korlátozó volta miatti elhagyása, a mindennapi életvitelhez való igazodása elkerülhetetlen ahhoz, hogy a településen élők szociális biztonsághoz fűződő alapjoga biztosított legyen.

Tájékoztatom Önöket arról, hogy a tárgyi önkormányzati rendelet-tervezetet a település lakossága tájékoztatása érdekében 2023. október 11. napján a hivatal hirdetőtábláján kifüggesztettem 5 napra, melynek elteltével megállapítottam, hogy arra nem érkezett észrevétel, melyről tájékoztattam a rendelet-tervezet előzetes véleményeztetésére jogosított önkormányzati Bizottságok Elnökeit.

Az önkormányzati -tervezet véleményezésére az SZMSZ 23. § (4) bekezdés b) pontja szerint jogosított *Ügyrendi Bizottság,* a 24. § (1) bekezdés es) pontja szerint a *Pénzügyi Ellenőrző, Foglalkoztatáspolitikai és Településfejlesztési Bizottság* soros ülésük keretében kerül sor.

Indítványozom tárgyi előterjesztés, ahhoz csatolt általános és részletes indokolás és hatásvizsgálat, az önkormányzati rendelet-tervezetben foglaltak megvitatását, az Ügyrendi, a Pénzügyi Ellenőrző, Foglalkoztatáspolitikai és Településfejlesztési Bizottság, a Csanyteleki Roma Nemzetiségi Önkormányzat Képviselő-testülete véleményének figyelembe-vételét és változtatás nélküli elfogadását, tárgyban önkormányzati rendelet megalkotását.

C s a n y t e l e k, 2023. október 11.

Tisztelettel:

...................................................

Kató Pálné

jegyző